ہشام بن عروہ

ہشام ابن عروہ ابن زبیر قرشی مدنی ہیں، مدینہ منورہ کے مشہور تابعی ہیں، بڑے محدث ہیں، بڑے علما سے ہیں

 نام ونسب 
ہشام نام، ابو عبد اللہ کنیت ،مشہور صحابی حضرت زبیر بن عوام کے پوتے تھے ان کے والد عروہ بھی بڑے جلیل القدر تابعی اور مدینہ کے ساتھ مشہور فقہا میں سے ایک تھے ان کے حالات اوپر گذر چکے ہیں۔
اکابر صحابہ میں انھوں نے حضرت عبد اللہ بن عمرؓ کو دیکھا تھا،ان کا بیان ہے کہ ایک مرتبہ مجھے اور میرے بھائی محمد کو ابن عمرؓ کے پاس بھیجا گیا،انھوں نے گود میں بٹھا کر ہمارا بوسہ لیا (تاریخ خطیب :14/38)غالبا اسی یا کسی اورملاقات میں ابن عمرؓ نے ان کے سرپردستِ شفقت پھیر کر انھیں دعادی۔
(تہذیب التہذیب:11/48)

 ولادت 
ہشام کی 61ھ مدینہ میں پیدا ہوئے اکابر صحابہ میں انھوں نے عبد اللہ بن عمرکو دیکھا تھا،ان کا بیان ہے کہ ایک مرتبہ مجھے اور میرے بھائی محمد کو ابن عمر کے پاس بھیجا گیا،انھوں نے گود میں بٹھا کر ہمارا بوسہ لیا تاریخ خطیب :14/38 غالبا اسی یا کسی اورملاقات میں ابن عمرنے ان کے سرپردستِ شفقت پھیر کر انھیں دعادی۔تہذیب التہذیب:11/48
 فضل وکمال 
ہشام ایک جلیل القدر تابعی کے لڑکے اورایک جلیل القدر صحابی کے پوتے تھے اس لیے علم وعمل کی دولت گویا انھیں وراثۃملی تھی، ان کا شمار ان کے عہد کے علمائے تابعین میں تھا، امام نووی لکھتے ہیں کہ ان کی توثیق ،جلالت اورامامت پر سب کا اتفاق ہے۔
(تہذیب الاسماء:1/138)
 حدیث 
حدیث کے ممتاز حافظ تھے ،علامہ ابن سعد ان کو ثقۃ ثبت کثیر الحدیث اور حجت اورحافظ ذہبی ،امام،حافظ اورحجت لکھتے ہیں (ابن سعد:7،ق2،ص67) ائمہ فن ان کی وسعتِ علم کے اتنے معترف تھے کہ ابو حاتم رازی ان کو امام حدیث اوروہیب،حسن بصری اورابن سیرین کا درجہ دیتے تھے۔
(تذکرۃ الحفاظ:1/129)
 شیوخ 
صحابہ میں انھوں نے صرف اپنے چچا عبد اللہ بن زبیرؓ اوردوسرے علما میں عبد اللہ بن عروہ،عباد بن عبد اللہ،عمروبن خزیمہ عوف بن حارث بن طفیل،ابی سلمہ بن عبد الرحمن،ابن منکدر وہب بن کیسان،صالح بن ابی صالح السمان ،عبد اللہ بن ابی بکر،عبد الرحمن بن سعد اور محمد بن ابراہیم وغیرہ سے استفادہ کیا تھا۔
 تلامذہ 
ان کے تلامذہ میں یحییٰ بن سعید انصاری،ایوب سختیانی،مالک بن انس،عبید اللہ بن عمر،ابن جریج،سفیان ثوری،لیث بن سعد،سفیان بن عینیہ،یحییٰ بن سعید بن القطان اوروکیع ابن جراح لائق ذکر ہیں۔
 فقہ 
ان کے والد عروہ مدینہ کے سات مشہور فقہاء میں سے تھے،ان کے تفقہ سے ان کو وافر حصہ ملا تھا،حافظ ذہبی ان کو فقیہ لکھتے ہیں۔تذکرۃ الحفاظ:1/129
 زہد وورع 
علم کے ساتھ عمل واخلاق سے بھی آراستہ تھے،ابن حبان ان کو فاضل اورورع لکھتے ہیں۔
(تذکرۃ الحفاظ:1/129)
 تہذیب لسان 
نہایت مہذب اورشائستہ تھے،ان کی زبان سے کبھی کوئی بے جا کلمہ نہ نکلتا تھا، منذر بن عبد اللہ کا بیان ہے کہ میں نے ہشام کی زبان سے ایک مرتبہ کے سوا کبھی کوئی بُرا کلمہ نہیں سُنا۔
(تاریخ خطیب :14/138)
 فیاضی 
نہایت فیاض اورسیر چشم تھے،ان کی فیاضی اعتدال سے اتنی بڑھ گئی تھی کہ ایک لاکھ کے مقروض ہو گئے تھے۔
 بغداد کا سفر 
اس کی ادائیگی کی فکر میں وہ خلیفہ ابو جعفر منصور عباسی کے پاس بغداد گئے اس نے بڑا خیر مقدم کیا،انھوں نے اپنی غرض پیش کی،اس نے پوچھا کتنا قرض ہے،فرمایا ایک لاکھ منصور نے کہا آپ اس افضل وکمال کے باوجود اتنا بڑا قرض لے لیتے ہیں،جس کی ادائیگی آپ کے امکان میں نہیں،انھوں نے کہا خاندان کے بہت سے لڑکے جوان ہو گئے تھے مجھے خوف تھا کہ اگر ان کی شادی نہ کردی گئی تو وہ بے خانماں ہوجائیں گے، اس لیے میں نے خدا اورامیر المومنین کے اعتماد پر ان کا گھر بسا کر ان کا ٹھکانہ کر دیا اوران کی جانب سے ولیمہ کیا،یہ سارا قرض اسی کا ہے،ابو جعفر منصور نے حیرت کے لہجہ میں دو مرتبہ ایک لاکھ ایک لاکھ کہا اوردس ہزار روپیہ انھیں دینے کا حکم دیا،انھوں نے کہا امیر المومنین جو کچھ دے رہے ہیں وہ خوش دلی سے دے رہے ہیں (یا جبر سے) میں نے سنا ہے کہ رسول اللہ ﷺ فرماتے تھے کہ جو شخص خوش دلی سے عطیہ دیتا ہے،تو اس میں دینے والے اورلینے والے دونوں کو برکت ہوتی ہے،منصور نے کہا میں نے خوش دلی سے دیا ہے۔
(تاریخ خطیب:14/39)
 وفات 
بغداد ہی میں 146ھ میں وفات پائی، اتفاق سے اس دن عباسیوں کے ایک بڑے جلیل القدر اورنامور غلام کا بھی انتقال ہو گیا تھا،اس لیے دونوں کے جنازے ایک ساتھ اٹھائے گئے،لیکن منصورنے ہشام کے رتبہ کی وجہ سے ان کے جنازہ کی نماز پہلے پڑھائی ہارون کی ماں خیز ران کے قبرستان میں دفن کیے گئے۔ابن سعد،ج7،ق 22،ص67مرآۃ المناجیح شرح مشکوۃ المصابیح مفتی احمد یار خان جلد 8 صفحہ 610

 حوالہ جات 

زمرہ:667ء کی پیدائشیں
زمرہ:772ء کی وفیات
زمرہ:آٹھویں صدی کے اسلامی مسلم علما
زمرہ:تابعین
زمرہ:تبع تابعی راویان حدیث
زمرہ:خاندان ابوبکر
زمرہ:تابعی راویان حدیث
زمرہ:آٹھویں صدی کی عرب شخصیات
زمرہ:146ھ کی وفیات
زمرہ:عروہ بن زبیر کی اولاد